Zsuzsanne er heiðurslistamaður Borgarbyggðar Píanóleikaranum Zsuzsönnu Budai var í gær veitt heiðursviðurkenning Menningarsjóðs Borgarbyggðar fyrir árið 2008 . Viðurkenningin er í formi viðurkenningarskjals og veglegrar peningaupphæðar . Afhendingin fór fram í sal Tónlistarskóla Borgarfjarðar . Jónína Erna Arnardóttir , formaður stjórnar Menningarsjóðs Borgarbyggðar sagði við þetta tilefni að Zsuzsanna Budai hefði auðgað borgfirskt tónlistarlíf með hæfileikum sínum , þekkingu og dugnaði í allmörg ár . Hún fæddist í Ungverjalandi og lauk tónlistarnámi frá Liszt Ferenc Akademi í Búdapest árið 1988 . Hún kenndi við tónlistarskóla í Búdapest til ársins 1991 en það ár flutti hún til Íslands . Hún var fyrst á Ísafirði en flutti í Borgarnes árið 1997 . “ Zsuzsanna hefur víða komið fram sem einleikari og meðleikari og er organisti við nokkrar kirkjur á Vesturlandi . Hún stjórnar kvennakórnum Freyjunum og Samkór Mýramanna og kennir á píanó auk tónfræðigreina og er meðleikari söngnemenda við Tónlistarskóla Borgarfjarðar . Zsuzsanna er afar hæfileikaríkur píanóleikari sem hefur fært andrúmsloft ríkrar tónlistarmenningar Mið-Evrópu með sér til Íslands , bæði með leik sínum og kennslu , ” sagði Jónína Erna .